CELEX: 62020TN0312
Language: hr
Date: 2020-05-27 00:00:00
Title: Predmet T-312/20: Tužba podnesena 27. svibnja 2020. – EVH protiv Komisije

27.7.2020   
            
            
               HR
            
            
               Službeni list Europske unije
            
            
               C 247/35
            
         
      Tužba podnesena 27. svibnja 2020. – EVH protiv Komisije
      (Predmet T-312/20)
      (2020/C 247/47)
      Jezik postupka: njemački
      
         Stranke
      
      
         Tužitelj: EVH GmbH (Halle [Saale], Njemačka) (zastupnici: I. Zenke i T. Heymann, odvjetnici)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi tuženikovu odluku od 26. veljače 2019. o utvrđivanju sukladnosti koncentracije „RWE/E.ON Assets” s unutarnjim tržištem, predmet M.8871 (SL 2020., C 111, str. 1.);
               
            
                  —
               
               
                  tuženiku naloži snošenje troškova postupka.
               
            
         Tužbeni razlozi i glavni argumenti
      
      Tužba se temelji na sljedećim tužbenim razlozima.
      
                  1.
               
               
                  Prvi tužbeni razlog: odluka o dopuštanju sadržava formalne nedostatke.
                  
                              —
                           
                           
                              Koncentracija M.8871, koja je dopuštena pobijanom odlukom, pogrešno je izdvojena iz jedinstvenog cjelokupnog spajanja društava RWE AG (RWE) i E.ON SE (E.ON). Cjelokupna operacija obuhvaća, uz stjecanje proizvodnih kapaciteta društva E.ON od strane društva RWE (predmet M.8871), i stjecanje 16,67 % udjela u društvu E.ON od strane društva RWE i prijenos 76,8 % udjela u RWE-ovom društvu kćeri innogy SE na društvo E.ON (predmet M.8870).
                           
                        
                              —
                           
                           
                              Tužiteljeva prava sudjelovanja bila su povrijeđena jer mu je tuženik navode o preprekama tržišnom natjecanju zbog koncentracije opsežno iznesene u postupku doduše primio na znanje, ali ih u postupku i odluci nije sadržajno razmotrio niti prikladno ocijenio.
                           
                        
                              —
                           
                           
                              Tuženik je odluku obrazložio prekasno i nedovoljno.
                           
                        
            
                  2.
               
               
                  Drugi tužbeni razlog: tuženik je činjenično stanje nedovoljno istražio i morao bi pokrenuti drugu fazu postupka da je proveo pravilnu istragu.
                  
                              —
                           
                           
                              Analiza rastuće tržišne snage društva RWE provedena je samo na temelju količine električne energije i kapaciteta, bez potrebnog dubljeg istraživanja dodatnih pokazatelja poput nestanka izravnog konkurenta društva E.ON, pokazatelja Residual Supply Index (RSI), koji pokazuje neophodnost jednog ponuditelja za zadovoljavanje potražnje, ili stupnja koncentracije tržišta.
                           
                        
                              —
                           
                           
                              Ne uzimajući u obzir dugoročne investicijske cikluse u industriji električne energije, tuženik je za ocjenjivanje učinaka koncentracije uzeo u obzir prekratka prošla i prognostička razdoblja.
                           
                        
                              —
                           
                           
                              Tržišna snaga pogrešno je istražena jer nije uzeta u obzir velika isprepletenost društava RWE i E.ON na tržištu električne energije, nego su samo zbrojeni kapaciteti iz Reverse-Carve-outa iz postupka M.8870.
                           
                        
                              —
                           
                           
                              Ispitivanje je općenito nedopušteno ograničeno samo na sadašnjost i zanemaruje učinke za iduće godine (npr. zbog rastuće proizvodnje zelene električne energije i napuštanja ugljena), tako da tuženik ne može uvidjeti prijeti li dugotrajno narušavanje tržišnog natjecanja.
                           
                        
            
                  3.
               
               
                  Treći tužbeni razlog: tuženik je spajanje – također kao posljedicu svojeg nedovoljnog ispitivanja – materijalno očito pogrešno ocijenio spojivim s tržišnim natjecanjem.
                  
                              —
                           
                           
                              Tuženik je pogrešno propustio ocijeniti okolnost da društvo E.ON kao konkurent društvu RWE dugotrajno nestaje.
                           
                        
                              —
                           
                           
                              Tuženik nije uzeo u obzir to da dogovorena raspodjela stupnjeva stvaranja dodatne vrijednosti u industriji električne energije između društava E.ON i RWE, koja je sadržajno povezana s cjelokupnim spajanjem, sadržava prepreku tržišnom natjecanju i nije spojiva s člankom 101. UFEU-a.
                           
                        
                              —
                           
                           
                              Tuženik pogrešno kvalificira rast tržišne snage društva RWE na primarnom tržištu kao bezopasan.
                           
                        
                              —
                           
                           
                              Naposljetku odluka pogrešno zanemaruje štetne učinke na tržišno natjecanje koji proizlaze iz nestanka društva E.ON kao konkurenta u proizvodnji i veleprodaji električne energije iz obnovljivih izvora energije i u pružanju sistemskih usluga poput energije za uravnoteženje.